**АВТО ЗАМ, ЗАМЫН БАЙГУУЛАМЖИЙН БАРИЛГЫН АЖЛЫН ТЕХНИК,**

**ТЕХНОЛОГИЙН ХЯНАЛТЫГ ХЭРЭГЖҮҮЛЭХ ЖУРАМ**

**Нэг. Нийтлэг үндэслэл.**

1.1. Энэхүү журмыг олон улс, улс, нийслэл, орон нутгийн чанартай болон тусгай зориулалтын авто зам, замын байгууламжийн барилга, их засварын ажилд (цаашид “төсөл” гэнэ) техник, технологийн хяналт тавих зөвлөх үйлчилгээ үзүүлэхэд мөрдөх бөгөөд гадаадын зээл, буцалтгүй тусламжийн хөрөнгөөр хэрэгжүүлэх төслүүдийн гэрээнд өөрөөр заагаагүй бол нэгэн адил мөрдөнө.

1.2. Төрийн болон хувийн хэвшлийн хөрөнгө оруулалтаар хэрэгжүүлэх авто зам, замын байгууламжийн аливаа төсөлд техник, технологийн хяналт тавих зөвлөх үйлчилгээг үзүүлэхэд энэхүү журмыг баримтлана.

**Хоёр. Авто зам, замын байгууламжийн барилга, их засварын ажилд техник,**

**технологийн хяналтыг хэрэгжүүлэх үйл ажиллагаа**

2.1. Зөвлөх нь авто зам, замын байгууламжийн барилга, их засварын ажлыг батлагдсан зураг, төсөв, норм, норматив, техникийн баримт бичгийн дагуу хийж байгаа эсэхэд хяналт тавих, зөвлөгөө өгөх, ажлын гүйцэтгэлийг баталгаажуулах, төслийн явцын тайлан мэдээг бэлтгэх зэрэг үйл ажиллагааг хэрэгжүүлнэ.

2.2. Зөвлөх нь авто зам, замын байгууламжийн барилга, их засварын ажилд энэхүү журмын нэгдүгээр хавсралтад дурдсан жишиг маягтыг ашиглах бөгөөд гадаадын зээл, тусламжийн хөрөнгөөр хэрэгжүүлэх төслийн гэрээнд өөрөөр заагаагүй бол нэгэн адил ашиглана.

**Гурав. Зөвлөхөд тавих шаардлага.**

3.1. Зөвлөх нь “Авто зам, замын байгууламжийн техник, эдийн засгийн үндэслэл, зураг төсөл боловсруулах, барих, арчлах, засварлах, техник, технологийн хяналт тавих зөвлөх үйлчилгээ үзүүлэх ажлын тусгай зөвшөөрөл олгох журам”-д заасан нөхцөл, шаардлагыг хангасан байна.

3.2. Зөвлөх нь Захиалагчийн тавьсан шаардлагыг хангасан бүрэлдэхүүнтэй хяналтын багийг томилж, ажлын талбайд өдөр тутмын хяналтыг хийж гүйцэтгэнэ. Зөвлөх үйлчилгээний гэрээнд нэрс нь орсон аливаа мэргэжилтнийг өөрчлөх зайлшгүй шаардлага гарсан тохиолдолд Захиалагчтай зөвшилцөн, зөвшөөрөл авсны үндсэн дээр түүнтэй ижил түвшний мэдлэг боловсрол, туршлагатай мэргэжлийн хувьд чадварлаг хүнийг томилон ажиллуулна.

3.3. Төслийн хэрэгжилтийн шатанд хяналтын зөвлөх үйлчилгээ үзүүлж буй этгээд нь гэрээнд заагдсан ажлыг хариуцах мэргэжлийн ур чадваргүй, хувь хүний ёс зүйн хувьд доголдолтой болох нь эрх бүхий байгууллагаар тогтоогдсон тохиолдолд Зөвлөх нь шаардлага хангасан этгээдийг томилон ажиллуулна.

3.4. Зөвлөх нь материалын бүх төрлийн шинжилгээ хийх боломжтой хээрийн лаборатори, хэмжилтийн багажаар хангагдсан байна.

3.5. Зөвлөх нь эд хөрөнгийн болон хариуцлагын даатгалд хамрагдсан байна.

**Дөрөв. Захиалагчийн эрх, үүрэг**

4.1. Зөвлөхийн үйл ажиллагааг хүн/сараар тооцож, санхүүжилтийг олгоно. Энэхүү хүн/сарын үнэлгээнд зөвлөхийн ажиллагсдын үндсэн болон нэмэгдэл цалин, томилолтын зардал, тээвэр, ажлын талбайд амьдрах, албан үйл ажиллагаа явуулах байрны болон нийгмийн зардал, бүх төрлийн татвар, техник, технологийн хяналт хийхэд шаардлагатай бусад зардал хамаарна.

4.2. Төслийн үе шатны ажлын хэрэгжилтийн явцаас хамаарч Захиалагч нь барилгын ажлын талбайд ажиллах Зөвлөхийн багийн инженер техникийн ажилчдын тоо, хүн/сарыг тухай бүрт нь тогтооно.

**Тав. Зөвлөхийн эрх**

5.1. Зөвлөх нь дараах эрхийг эдэлнэ. Үүнд:

5.1.1. Тухайн төслийн хүрээнд болон бусад асуудлаар өөрийн санал, зөвлөмжийг Захиалагчид хүргүүлэх;

5.1.2. Төслийн хэрэгжилтийн явцад үүссэн аливаа асуудлыг газар дээр нь хугацаа алдахгүйгээр шийдвэрлэх зорилгоор тухайн үе шатны ажлын 5 хувиас ихгүй хэмжээний өртөгтэй ажлыг гэрээний үнийг өсгөхгүйгээр инженерийн оновчтой шийдлийг гаргаж гүйцэтгүүлэх бөгөөд энэ тухайгаа Захиалагчид мэдэгдэх;

5.1.3. Гүйцэтгэгч нь барилгын ажил гүйцэтгэх гэрээнд тусгагдсан инженер техникийн ажилчид, машин механизм, тоног төхөөрөмж, лаборатори зэргийг шаардлагын хэмжээнд талбайд байршуулаагүй тохиолдолд албан шаардлага хүргүүлнэ.

5.1.4. Зөвлөх нь 5.1.3-д заасан албан шаардлага биелэгдээгүй гэж үзвэл дараагийн үе шатны ажлыг гүйцэтгэх зөвшөөрлийг олгохгүй байх;

5.2. Зөвлөх нь Захиалагчийн нэрийн өмнөөс хараат бус байдлаар ажиллаж, өөрийн хүлээн зөвшөөрөөгүй аливаа ажлыг баталгаажуулахгүй байх эрхтэй бөгөөд зөвшөөрөлгүй хийгдсэн ажлын хохирлыг Захиалагчийн өмнө хариуцахгүй.

**Зургаа. Зөвлөхийн үүрэг.**

6.1. Зөвлөх нь төсөл хэрэгжих хугацаанд тухайн төслийг батлагдсан зураг, төсөв, норм, норматив, техникийн баримт бичгийн дагуу гүйцэтгэж байгаа эсэхэд өдөр тутмын хяналт тавьж, зөвлөгөө өгөх, ажлын гүйцэтгэлийг баталгаажуулах, төслийн явцын талаар үнэн зөв, бодит мэдээллээр Захиалагчийг хангах.

6.2. Төслийн хэрэгжилтийн явцад үүссэн аливаа зөрчил, дутагдлыг нэн даруй тогтоож, тухайн ажлыг шаардлагад нийцүүлэн дахин гүйцэтгүүлэх үүрэгтэй.

6.3. Гүйцэтгэгчийн ирүүлсэн хүсэлтийн дагуу газар дээр нь үзлэг шалгалт хийж, холбогдох дүгнэлтийг гарган шаардлага хангасан тохиолдолд дараагийн үе шатны ажил эхлэх зөвшөөрлийг 24 цагийн дотор олгоно.

6.4. Зөвлөх нь төслийн хэрэгжилтийн явцад өдөр тутмын ажлын хурлын тэмдэглэл, тайланг хөтөлж, барилгын ажлын талбай дээрх Гүйцэтгэгчийн хүн хүч, машин механизм, тоног төхөөрөмжийн ашиглалтын байдлыг хангуулж ажиллана.

6.5. Зөвлөх нь тухайн төслийн ажлыг батлагдсан график төлөвлөгөөний дагуу гүйцэтгүүлэх, ажлын явц удааширсан, төлөвлөгөөний биелэлт тасарсан бол тухай бүрт нь шалтгааныг тогтоож, ажлыг эрчимжүүлэх, хоцрогдлыг нөхөх талаар шаардлагатай арга хэмжээг авч ажиллана.

6.6. Гүйцэтгэгчийн ирүүлсэн санхүүжилтийн хүсэлтийг гэрээнд заасан хугацаанд хянан баталгаажуулж, гүйцэтгэлийг холбогдох төсөл хэрэгжүүлэх нэгж эсвэл Захиалагчид хүргүүлнэ. Хэрвээ санхүүжилтийн хүсэлтэд ямар нэгэн тооцооны буюу арифметик алдаа гарсан тохиолдолд Гүйцэтгэгчид буцаан засварлуулна.

6.7. Төслийн хэрэгжилтийн шатанд төрийн болон орон нутгийн засаг захиргаа, холбогдох мэргэжлийн байгууллагуудтай хамтран ажиллаж, тухайн төсөлтэй холбоотой мэдээллийг тухай бүрт нь гаргаж, зохих хууль тогтоомжид нийцүүлэн тайлагнах.

6.8. Зөвлөх нь тухайн төсөлтэй холбоотой аливаа маргаан, нэхэмжлэл, хохиролын талаар судалж, хариу тайлбарыг Захиалагчид мэдэгдэнэ.

6.9. Зөвлөх нь төслийн ажлын эхлэлийн, сарын, эцсийн тайланг гэрээнд заасан хугацаанд гаргаж, Захиалагчид албан бичгийн хамт ирүүлнэ. Тайланд хийгдсэн ажлын тоо хэмжээ, ажлын явц, тухайн хугацаанд гарсан аливаа өөрчлөлтийн асуудал, санхүүжилт, цаашид авах арга хэмжээний талаар холбогдох фото зураг, график, төлөвлөгөө, мэдээллийг тусгасан байна.

**Долоо. Хариуцлага**

7.1. Зөвлөхийн мэргэжилтнүүдийн ур чадвар, санаатай болон санамсаргүй үйл ажиллагааны улмаас Захиалагч, Гүйцэтгэгчид учирсан хохирол нь эрх бүхий байгууллагаар тогтоогдсон тохиолдолд Зөвлөхөд холбогдох хууль тогтоомжийн дагуу хариуцлага тооцно.

7.2. Төслийн хэрэгжилтийн явцад Зөвлөх нь гэрээгээр хүлээсэн үүргээ биелүүлээгүй, төслийн ажлыг батлагдсан зураг, төсвийн дагуу холбогдох стандарт, норм, дүрэмд нийцүүлэн чанартай хийж гүйцэтгүүлээгүй тохиолдолд Захиалагч нь Зөвлөхөд төлөх төлбөрийг санхүүжүүлэхээс татгалзаж, гарсан зөрчил дутагдлыг бүрэн арилгаж, биелэлтийг гаргаж ирүүлэх хүртэлх хугацаанд санхүүжилтийг олгохгүйгээр түр зогсооно.

7.3. Чанарын баталгаат хугацаанд гарсан технологийн буруутай үйл ажиллагаанаас үүдэн гарсан аливаа эвдрэл, гэмтлийг засварлахад шаардагдах зардал болон хариуцлагыг Зөвлөх, Гүйцэтгэгч хамтран хүлээнэ.

7.4. Зөвлөх нь гэрээгээр хүлээсэн үүргээ биелүүлээгүй, удаа дараа мэргэжлийн алдаа, зөрчил, дутагдал гаргасан, энэ нь Захиалагч болон эрх бүхий байгууллагаар тогтоогдсон тохиолдолд зөвлөх үйлчилгээ үзүүлэх гэрээг цуцлаж, тусгай зөвшөөрлийн эрхийг нь түдгэлзүүлж, тендерт оролцох эрхээ хязгаарлуулсан этгээдийн бүртгэлд хамааруулна.